Κανονισμός (ΕΚ) αριθ. 2125/2003 της Επιτροπής

της 3ης Δεκεμβρίου 2003

περί παρεκκλίσεως από τον κανονισμό (ΕΚ) αριθ. 1433/2003 όσον αφορά την απόφαση της αρμόδιας εθνικής αρχής για τα επιχειρησιακά προγράμματα και τα ταμεία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 47/2003 της Επιτροπής(2), και ιδίως το άρθρο 48,

Εκτιμώντας τα ακόλουθα:

(1) Tα άρθρα 13 και 14 του κανονισμού (ΕΚ) αριθ. 1433/2003 της Επιτροπής, της 11ης Αυγούστου 2003, σχετικά με τις λεπτομέρειες εφαρμογής του κανονισμού (ΕΚ) αριθ. 2200/96 του Συμβουλίου όσον αφορά τα επιχειρησιακά ταμεία, τα επιχειρησιακά προγράμματα και την χρηματοδοτική ενίσχυση(3), όπως τροποποιήθηκε από τον κανονισμό (ΕΚ) αριθ. 1582/2003(4), καθορίζουν την καταληκτική ημερομηνία κατά την οποία η εθνική αρχή λαμβάνει απόφαση επί των επιχειρησιακών προγραμμάτων και των ποσών των ταμείων που υποβάλλονται από τις οργανώσεις παραγωγών ή επί των αιτήσεων τροποποίησης των τρεχόντων επιχειρησιακών προγραμμάτων που πρόκειται να ισχύσουν κατά τα επόμενα έτη. Η εν λόγω καταληκτική ημερομηνία είναι η 15 Δεκεμβρίου του έτους υποβολής των επιχειρησιακών προγραμμάτων ή των αιτήσεων τροποποίησης των τρεχόντων επιχειρησιακών προγραμμάτων.

(2) Το άρθρο 28 του εν λόγω κανονισμού, το οποίο προβλέπει μεταβατικές διατάξεις, όπως τροποποιήθηκε από τον κανονισμό (ΕΚ) αριθ. 1582/2003, προβλέπει ότι οι οργανώσεις παραγωγών υποβάλλουν αίτηση για τις αναγκαίες τροποποιήσεις στα επιχειρησιακά προγράμματα ώστε να καταστούν σύμφωνες με τον εν λόγω κανονισμό το αργότερο έως τις 15 Οκτωβρίου, αντί για τις 15 Σεπτεμβρίου που είχε αρχικά προβλεφθεί. Ως εκ τούτου, οι αρμόδιες εθνικές αρχές διαθέτουν δύο μόνο μήνες για να πραγματοποιήσουν τις επαληθεύσεις που προβλέπονται στο άρθρο 12 του εν λόγω κανονισμού πριν λάβουν τις αποφάσεις που προβλέπονται στα άρθρα 13 και 14 του κανονισμού αυτού.

(3) Για να μην αποδυναμωθεί σημαντικά η αποτελεσματικότητα των ανωτέρω επαληθεύσεων και για να επιτραπεί στις αρμόδιες εθνικές αρχές να εκτελέσουν τα προγράμματα εντός εύλογης προθεσμίας, θα πρέπει, και σε περιορισμένη έκταση κατά το έτος 2003, να υπάρξει παρέκκλιση από την καταληκτική ημερομηνία της 15ης Σεπτεμβρίου και να δοθεί η δυνατότητα στα κράτη μέλη να λάβουν τις αποφάσεις που προβλέπονται στα άρθρα 13 και 14 του εν λόγω κανονισμού το αργότερο στις 31 Ιανουαρίου 2004. Τα κράτη μέλη δύνανται να λάβουν μέτρα που θα επιτρέψουν την επιλεξιμότητα των δαπανών από την 1η Ιανουαρίου 2004.

(4) Δεδομένου του επείγοντος χαρακτήρα της κατάστασης, επιβάλλεται η άμεση θέση σε ισχύ του παρόντος κανονισμού.

(5) Τα μέτρα που προβλέπονται στον παρόντα κανονισμό είναι σύμφωνα με την γνώμη της επιτροπής διαχείρισης στον τομέα των οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Τα κράτη μέλη, σε περιορισμένη έκταση για το έτος 2003 και κατά παρέκκλιση από το άρθρο 13 παράγραφος 2 και το άρθρο 14 παράγραφος 3 του κανονισμού (EΚ) αριθ. 1433/2003, δύνανται να λάβουν απόφαση για τα επιχειρησιακά προγράμματα και τα ταμεία ή για τις αιτήσεις τροποποίησης ενός επιχειρησιακού προγράμματος, το αργότερο στις 31 Ιανουαρίου 2004.

2. Η απόφαση έγκρισης δύναται να προβλέπει ότι οι δαπάνες είναι επιλέξιμες από την 1η Ιανουαρίου 2004.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 3 Δεκεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 7 της 11.1.2003, σ. 64.

(3) ΕΕ L 203 της 12.8.2003, σ. 25.

(4) ΕΕ L 227 της 11.9.2003, σ. 3.